
Kukorica (Zea mays L.) és napraforgó (Helianthus annuus L.) növények fiziológiai paramétereinek változása eltérő szelénformák hatására

A szelén esszenciális mikroelem, továbbá antioxidáns hatású szervezetünk számára. Kutatómunkánk során arra a kérdésre kerestük a választ, hogy a kísérletünkben alkalmazott növekvő koncentrációjú szelenit, illetve szelenát kezelések, hogyan hatnak a vizsgált növények (kukorica, napraforgó) legfontosabb fiziológiai paramétereire tápoldatos és rhizoboxos körülmények között.
A szelént nátrium-szelenit, illetve nátrium-szelenát formájában alkalmaztuk, amely során a szükséges koncentrációt szelénre vonatkoztatva számoltuk ki. Hidropónikus körülmények között szelenit esetén 0,1; 1; 10 és 100 mg•kg-1, szelenát esetén pedig 0,1; 1 és 10 mg•kg-1, rhizoboxos kísérleteinkben (szelenit, szelenát): 30; 90 és 270 mg•kg-1 koncentrációkat alkalmaztunk. Mindkét módszernél kontroll növényeket is neveltünk.
Tápoldatos kísérletünk során vizsgáltuk a tesztnövények hajtásainak és gyökereinek száraz tömegét, relatív klorofill tartalmát és az összes szeléntartalmát, illetve a tápoldatok pH értékét is. A rhizoboxos kísérleteink során a növények száraz tömegének meghatározása mellett a növények gyökereinek növekedését is nyomon követtük.
Eredményeink alapján kijelenthető, hogy a hidropónikus körülmények között nevelt növényeink száraz tömegére a nátrium-szelenát volt kevésbé toxikus hatású. A relatív klorofill tartalom vizsgálatával a nátrium-szelenit kezelés hatására a növények leveleiben nagyobb relatív klorofill tartalmat állapítottunk meg, a kontrollhoz képest. A növekvő koncentrációjú szelenit, illetve szelenát kezelés hatására a növények szelén koncentrációja szignifikáns növekedett. Rhizoboxos kísérletünk során, a gyökérnövekedés a 30 mg•kg-1 nátrium-szelenit hatására volt a legintenzívebb.




